知郡范公澤游野意軒盡斬軒前惡竹之蔽眼界豁然時升有詩用其韻
作者：郭印
朝代：宋

paragraphs: 勝景天壤間，造物不能祕。
堂堂亘古今，取舍愈無匱。
江山本自如，優劣隨人意。
城東古招提，軒宇舊鑿翠。
老僧不解事，養竹日蒙蔽。
高人偶來游，躊躇重增喟。
呼童縱斧斤，似割眼中翳。
平原露寒蕪，遠樹浮翠氣。
天闊飛鳥沒，雲烟蕩無際。
快哉指顧間，千里歸睥睨。
我聞亟走觀，宛非前日地。
風光捆載歸，髣髴挑吟思。
珠璣忽飛來，怳與吾心契。
更欲紀其由，多辭亦云贅。